**MUNICIPIUL TÂRGU MUREŞ**

**ROMÂNIA – 540026 Târgu Mureş, Piaţa Victoriei nr. 3**

**Tel: 00-40-265-268.330; 00-40-265-269.571**

**e-mail:** [**secretar@tirgumures.ro**](mailto:secretar@tirgumures.ro) **www.tirgumures.ro**

**Nr. 66.**422 **din 11.10.2023**

***Data publicării pe site:* 11.10.2023**

***A N U N Ț***

*În conformitate cu prevederile art. 7 al Legii nr. 52/2003, privind transparența decizională în administrația publică, republicată, se aduce la cunoștința publică următorul proiect de act normativ:*

***Proiect de hotărâre privind***  ***aprobarea constituirii Consiliului Comunitar Consultativ la nivelul Municipiului Târgu Mureș pentru perioada 2023-2025*.**

***Proiectul de hotărâre mai sus amintit, cu documentația de bază poate fi consultat:***

·     *pe pagina de internet a instituției Municipiului Târgu Mureş* [*www.tirgumures.ro/Administraţia*](http://www.tirgumures.ro/Administraţia) *locală/Consiliul Local/Transparență Decizională (acte normative)*

·      *la sediul instituției, P-ța Victoriei, nr. 3 (panoul de afişaj)*

·      *proiectul de act normativ se poate obține în copie, pe bază de cerere depusă la Serviciul Relații cu publicul*

***Propunerile, sugestiile, opiniile*** *cu valoare de recomandare privind proiectul de act normativ supus consultării publice se pot depune până la data de* ***21 octombrie 2023*** *pe baza formularului de colectare de recomandări:*

*1.      la Registratura instituției din Târgu Mureş, P-ța Victoriei, nr.3;*

*2.      ca mesaj în format electronic la adresa de e-mail infopublic@tirgumures.ro*

***Formularul de recomandări*** *poate fi descărcat de pe pagina de internet a instituției,* [*www.tirgumures.ro*](http://www.tirgumures.ro)*/Administraţia locală/Consiliu Local/ Transparență Decizională (acte normative)/Formular de recomandări sau poate fi ridicat de la sediul instituției: P-ța Victoriei, nr.3, camera 13 – Serviciul Relații cu publicul.*

***Materialele transmise*** *vor purta mențiunea:*

***„Proiectul de hotărâre privind*  *aprobarea constituirii Consiliului Comunitar Consultativ la nivelul Municipiului Târgu Mureș pentru perioada 2023-2025ˮ*.**

*Propunerile trimise vor fi publicate pe pagina de internet a Municipiului Târgu Mureş* [*www.tirgumures.ro*](http://www.tirgumures.ro) */Administrația locală/Consiliu local/ Transparență Decizională (acte normative)/Propuneri, sugestii, opinii cu valoare de recomandare*

*Pentru cei interesați există și posibilitatea organizării unei întâlniri în care să se dezbată public proiectele de acte normative, în cazul în care acest lucru este cerut în scris de către o asociație legal constituită sau de către o altă autoritate publică, până la data de* ***21 octombrie 2023.***

***Pentru informații suplimentare vă stăm la dispoziție la telefon 0265.269571.***

**Secretar General**

**al Municipiului Târgu Mureș**

**Bordi Kinga**

**ROMÂNIA (nu produce efecte juridice)\*  
JUDEȚUL MUREȘ  
CONSILIUL LOCAL AL MUNCIPIULUI TÂRGU MUREȘ**

**DIRECȚIA DE ASISTENȚĂ SOCIALĂ TÂRGU MUREȘ**

**Nr. 58209/10349DAS/05.09.2023 Inițiator**

**PRIMAR,**

**Soós Zoltán**

**REFERAT DE APROBARE**

**privind aprobarea constituirii Consiliului Comunitar Consultativ la nivelul Municipiului Târgu Mureș pentru perioada 2023-2025**

În temeiul prevederilor art. 114 din Legea nr. 272/2004 privind protecția și promovarea drepturilor copilului, actualizată, cu modificările și completările ulterioare, precum și ale art. 6 lit. nn din Legea nr. 292/2011 a asistenței sociale, cu modificările și completările ulterioare, prin HCL nr. 293/30.09.2021 s-a aprobat constituirea Consiliului Comunitar Consultativ la nivelul Municipiului Târgu Mureș, componența acestuia precum și Regulamentul de organizare și funcționare al consiliului.

**Misiunea** Consiliului Comunitar Consultativ este de a contribui la identificarea nevoilor și resurselor comunității locale și de a promova implicarea acesteia în vederea soluționării problemelor comunității.

**Scopul** Consiliului Comunitar Consultativ este de a sprijini activitatea de asistență socială prin creșterea calității vieții în familiile dezorganizate, aflate în impas financiar sau a copiilor privați de o îngrijire și educație adecvată.

În urma modificărilor legislative, respectiv Legea nr. 156/2023 privind organizarea activității de prevenire a separării copilului de familie, se prevede:

Art. 12:

(1) În subordinea consiliului local poate funcționa structura comunitară consultativă, creată în baza prevederilor art. 114 alin. (2) din Legea nr. 272/2004, republicată, cu modificările și completările ulterioare, ca organ de specialitate al acestuia, fără personalitate juridică.

(2) Componența structurii comunitare consultative este stabilită prin hotărâre a consiliului local și este constituită din conducătorul serviciului public de asistență socială, un reprezentant al unei unități de învățământ, un medic de familie, un polițist de proximitate sau din poliția locală, un preot sau un reprezentant al unui cult religios recunoscut, un consilier local și, acolo unde există, un reprezentant al unei organizații neguvernamentale acreditate ca furnizor de servicii sociale care desfășoară activități în domeniul protecției și promovării drepturilor copilului. Președintele structurii comunitare consultative este conducătorul serviciului public de asistență socială.

(3) Structura comunitară consultativă se întrunește în ședință ordinară, trimestrial, la convocarea conducătorului serviciului public de asistență socială, precum și în ședință extraordinară, ori de câte ori este necesar, la cererea conducătorului serviciului public de asistență socială, a primarului sau a oricărui membru.

(4) La ședințele structurii comunitare consultative pot participa, fără drept de vot, reprezentanți ai direcției generale de asistență socială și protecția copilului, consilierii locali, profesioniști care prin activitatea lor intră în contact cu copiii, precum și alte persoane invitate de membrii structurii comunitare consultative.

(5) Structura comunitară consultativă îndeplinește următoarele atribuții principale:

1. sprijină activitatea de elaborare, implementare și monitorizare a planurilor de servicii pentru copiii expuși riscului de separare de familie;
2. analizează și propune acordarea de beneficii sociale excepționale pentru familiile care se ocupă de creșterea și îngrijirea copiilor aflați în situație de risc de separare ca urmare a situației economice precare cu care familia se confruntă;
3. avizează planurile anuale de dezvoltare a serviciilor de prevenire;
4. sprijină și facilitează organizarea de grupuri de suport pentru părinți care se află în situațiile prevăzute la art. 5;
5. sprijină constituirea unor organisme de reprezentare a copiilor și tinerilor la nivel de comunitate;
6. sprijină organizarea de grupuri de lucru, mese rotunde pe tema prevenirii separării copilului de familie la care să participe reprezentanți ai serviciului public de asistență socială, ai unităților de învățământ, medici de familie, alți profesioniști relevanți, care să faciliteze schimbul de bune practici, precum și identificarea de soluții pentru copiii aflați în situație de risc de separare de familie;
7. sprijină realizarea de campanii de informare pe teme relevante pentru prevenirea separării copilului de familie;
8. întocmește un raport anual de activitate, pe care îl înaintează consiliului local, cu privire la situația copiilor din unitatea administrativ-teritorială.

(6) Structura comunitară consultativă îndeplinește și alte atribuții stabilite de lege sau prin hotărâre a consiliului local.

Art. 13:

(1) Lucrările de secretariat ale structurii comunitare consultative sunt asigurate de serviciul public de asistență socială.

(2) Președintele și membrii structurii comunitare consultative, constituită conform prevederilor art. 114 alin. (2) din Legea nr. 272/2004, republicată, cu modificările și completările ulterioare, au dreptul la o indemnizație de ședință echivalentă cu 1% din indemnizația primarului.

(3) Indemnizația se suportă din bugetul local, în limita creditelor bugetare aprobate cu această destinație și cu încadrarea în limita maximă a cheltuielilor de personal, stabilită prin lege,

Având în vedere faptul că Regulamentul de Organizare și Funcționare al Consiliului Comunitar Consultativ la nivelul Municipiului Târgu Mureș aprobat prin HCL nr. 293/30.09.2021 nu mai respectă prevederile legale în vigoare privind componența și atribuțiile acestuia,

Ținând cont de aspectele menționate și pentru a continua activitatea începută, propunem constituirea Consiliului Comunitar Consultativ la nivelul Municipiului Târgu Mureș pentru perioada 2023-2025 în următoarea componență:

1. D-na Moraru Andreia-Ligia – Director Executiv Direcția de Asistență Socială Târgu Mureș – președinte;
2. D-na Szőcs Zsuzsánna Anna – Șef serviciu Direcția de Asistență Socială Târgu Mureș – secretar;
3. D-na Todoran Carmen Corina – Director Executiv Adjunct, Direcția de Asistență Socială Târgu Mureș – membru;
4. .............. ............. – consilier local municipal Târgu Mureș – membru;
5. D-nul prof. Lobonț Dorin – Cristian – Director Colegiului Național Pedagogic „Mihai Eminescu”, Târgu Mureș – membru;
6. D-nul Scms. Negrea Flavius – Biroul de Ordine Publică – Compartiment Proximitate, Inspectoratul Județean de Poliție Mureș – membru;
7. D-na Dr. Boitor Luminița –Colegiul Medicilor din Județul Mureș – membru;
8. D-na Dr. Meda Neagoe– Președinte Organizația „Salvați Copiii România” – filiala Mureș – membru;
9. D-nul Balint Gabriel – preot Spitalul Clinic Județean Mureș – membru.

Având în vedere considerentele și textele legale expuse în prezentul referat de aprobare, propunem spre aprobare Consiliului Local al Municipiului Târgu Mureș proiectul de hotărâre privind aprobarea constituirii Consiliului Comunitar Consultativ la nivelul Municipiului Târgu Mureș pe perioada 2023-2025.

**Director Executiv,**

**Andreia Moraru**

\*Actele administrative sunt hotărârile de Consiliu local care intră în vigoare și produc efecte juridice după îndeplinirea condițiilor prevăzute de art. 129, art. 139 din OUG nr. 57/2019 privind Codul Administrativ, cu modificările și completările ulterioare

**ROMÂNIA Proiect**

**JUDEȚUL MUREȘ (nu produce efecte juridice)\***

**CONSILIUL LOCAL AL MUNICIPIULUI Inițiator**

**TÂRGU MUREȘ** **PRIMAR,**

**Soós Zoltán**

**HOTĂRÂREA nr.\_\_\_\_**

**din \_\_\_\_\_\_\_\_\_\_\_2023**

**privind aprobarea constituirii Consiliului Comunitar Consultativ la nivelul Municipiului Târgu Mureș pentru perioada 2023-2025**

***Consiliul Local al Municipiului Târgu Mureș, întrunit în ședință ordinară de lucru,***

**Având în vedere:**

1. Referatul de aprobare nr. 58209/10349DAS/05.09.2023 inițiat de Primar prin Direcția de Asistență Socială Târgu Mureș privind aprobarea constituirii Consiliului Comunitar Consultativ la nivelul Municipiului Târgu Mureș;
2. Raportul
3. Raportul Comisiilor de specialitate din cadrul Consiliului Local Municipal Târgu Mureș.

**În conformitate cu prevederile:**

* Art. 114 din Legea nr. 272/2004 privind protecția și promovarea drepturilor copilului, actualizată, cu modificările și completările ulterioare;
* Art. 6 lit. „ nn” din Legea nr. 292/2011 a asistenței sociale, actualizată, cu modificările și completările ulterioare;
* Art. 50^2 alin. (3) din Ordonanța nr. 86/2004 pentru modificarea și completarea Ordonanței Guvernului nr. 68/2003 privind serviciile sociale;
* Art. 12 și art. 13 din Legea nr. 156/2023 privind organizarea activității de prevenire a separării copilului de familie;
* Legii nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;
* Art. 7 din Legea nr. 52/2003 privind transparența decizională în administrația publică, republicată, cu modificările și completările ulterioare;
* Art. 129 alin. (1), alin. (2) lit. „d” și alin. 7 lit. „b”, art. 196 alin. (1) lit. „a”, art. 243 alin. (1) lit. „a” și ale art. 139 din OUG nr. 57/2019 privind Codul administrativ;

**HOTĂRĂȘTE**:

**Art. 1.** Se aprobă constituirea Consiliului Comunitar Consultativ la nivelul Municipiului Târgu Mureș pentru perioada 2023-2025, conform anexei nr. 1 care face parte integrantă din prezenta hotărâre.

**Art. 2.** Se aprobă Regulamentul de organizare și funcționare al Consiliului Comunitar Consultativ la nivelul Municipiului Târgu Mureș pentru perioada 2023-2025, conform anexei nr. 2 care face parte integrantă din prezenta hotărâre.

**Art. 3.** O dată cu intrarea în vigoare a prezentei hotărâri își încetează aplicabilitatea Hotărârea Consiliului local municipal Târgu Mureș nr. 293/30.09.2021 privind aprobarea constituirii Consiliului Comunitar Consultativ la nivelul Municipiului Târgu Mureș.

**Art. 4.** Cu aducere la îndeplinire a prevederilor prezentei hotărâri se încredințează Direcția de Asistență Socială Târgu Mureș și membrii Consiliului Comunitar Consultativ.

**Art. 5.** În conformitate cu prevederile art. 252 alin. 1 lit. c și ale art. 255 din OUG nr. 57/2019 privind Codul Administrativ și ale art. 3 alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Județului Mureș pentru exercitarea controlului de legalitate.

**Art. 6.** Prezenta hotărâre se comunică:

* Direcției de Asistență Socială Târgu Mureș;
* Membrilor Consiliului Comunitar Consultativ prin Direcției de Asistență Socială Târgu Mureș

**Viză de legalitate,**

**Secretarul general al Municipiului Târgu Mureș,**

**Bordi Kinga**

\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ.

**Anexa nr. 1 la HCL nr. ..........**

**Componența Consiliului Comunitar Consultativ la nivelul Municipiului Târgu Mureș:**

1. D-na Moraru Andreia-Ligia – Director Executiv Direcția de Asistență Socială Târgu Mureș – președinte;
2. D-na Szőcs Zsuzsánna Anna – Șef serviciu Direcția de Asistență Socială Târgu Mureș – secretar;
3. D-na Todoran Carmen Corina – Director Executiv Adjunct, Direcția de Asistență Socială Târgu Mureș – membru;
4. ............ ............... – consilier local – membru;
5. D-nul prof. Lobonț Dorin – Cristian – Director Colegiului Național Pedagogic „Mihai Eminescu”, Târgu Mureș – membru;
6. D-nul Scms. Negrea Flavius – Biroul de Ordine Publică – Compartiment Proximitate, Inspectoratul Județean de Poliție Mureș – membru;
7. D-na Dr. Boitor Luminița –Colegiul Medicilor din Județul Mureș – membru;
8. D-na Dr. Meda Neagoe– Președinte Organizația „Salvați Copiii România” – filiala Mureș – membru;
9. D-nul Balint Gabriel – preot Spitalul Clinic Județean Mureș – membru.

**Anexa nr. 2 la HCL nr. ..........**

**REGULAMENT**

**de organizare și funcționare al**

**Consiliului Comunitar Consultativ la nivelul Municipiului Târgu Mureș**

**Cap. I. Dispoziții generale**

**Art. 1 (1)** Consiliul Comunitar Consultativ este o formă de sprijin la nivel local, constituită ca o alternativă la soluționarea problemelor apărute în familiile dezorganizate, aflate în impas financiar sau a copiilor privați de o îngrijire și educație adecvată, constituit în temeiul dispozițiilor art. 114 din Legea nr. 272/2004 privind protecția și promovarea drepturilor copilului, actualizată, cu modificările și completările ulterioare și ale art. 12 și 13 din Legea nr. 156/2023 privind organizarea activității de prevenire a separării copilului de familie.

**(2)** Președintele și membrii Consiliul Comunitar Consultativ au dreptul la o indemnizație de ședință echivalentă cu 1% din indemnizația primarului, în baza art. 13, alin. (3) din Legea 156/2023 privind organizarea activității de prevenire a separării copilului de familie. Indemnizația se suportă din bugetul local, în limita creditelor bugetare aprobate cu această destinație și cu încadrarea în limita maximă a cheltuielilor de personal, stabilită prin lege.

**Art. 2** **Misiunea Consiliului Comunitar Consultativ** – contribuie la elaborarea, implementarea și monitorizarea planurilor de servicii pentru copiii expuși riscului de separare de familie, se implică în identificarea nevoilor și resurselor comunității locale, în soluționarea problemelor sociale ale comunității care privesc copiii, sau după caz, formulează propuneri autorităților competente, prin informare, sfătuire, acompaniere, mediere, recomandare.

**Art. 3** **Scopul Consiliului** **Comunitar Consultativ** este de a sprijini activitatea de asistență socială prin creșterea calității vieții în familiile dezorganizate, aflate în impas financiar sau a copiilor privați de o îngrijire și educație adecvată, îndeplinind următoarele funcții:

* *de colaborare*: cu autoritățile publice competente, cu reprezentanții societății civile;
* *consultativă:* pentru instituțiile publice și private, cât și pentru comunitate;
* *de intervenție*: primară, directă, cât și prin implicarea membrilor comunității.

**Art. 4 Rolul Consiliului** **Comunitar Consultativ** este atât de soluționare a unor cazuri concrete, cât și de a răspunde nevoilor globale ale colectivității în situații ce privesc copiii și familiile acestora.

**Cap. II. Principii care stau la baza activității Consiliului Comunitar Consultativ**

**Art. 5 Principiile** în baza cărora se desfășoară activitatea **Consiliului Comunitar Consultativ** la nivelul Municipiului Târgu Mureș sunt:

1. Nediscriminarea – persoanele vulnerabile beneficiază de măsuri și acțiuni de protecție socială fără restricție sau preferință față de rasă, naționalitate, origine etnică, limbă, religie, categorie socială, opinie, sex ori orientare sexuală, vârstă, apartenență politică, dizabilitate, boală cronică necontagioasă, infectare HIV sau apartenență la o categorie defavorizată;
2. Respectul față de cetățean – fiecărei persoane îi este garantată dezvoltarea liberă și deplină a personalității, îi sunt respectate statutul individual și social și dreptul la intimitate și protecție împotriva oricărui abuz fizic, psihic, intelectual, politic sau economic;
3. Legalitatea – obligația de a acționa cu respectarea prevederilor legale în vigoare și a tratatelor și a convențiilor internaționale la care România este parte;
4. Confidențialitatea – pentru respectarea vieții private, beneficiarii au dreptul la păstrarea confidențialității asupra datelor personale și informațiilor referitoare la viața privată și situația de dificultate în care se află;
5. Imparțialitatea – obligația de a-și exercita atribuțiile legale, fără subiectivism, indiferent de propriile convingeri sau interese;
6. Transparența – se asigură creșterea gradului de responsabilitate a administrației publice centrale și locale față de cetățean, precum și stimularea participării active a beneficiarilor la procesul de luare a deciziilor;
7. Acces deschis la consultare – persoanele din comunitate, indiferent dacă sunt în mod direct sau indirect afectate, au dreptul de a participa la consultări în toate etapele în care se dezbate un viitor program sau proiect ce privește situația persoanelor vulnerabile în comunitate, pentru analiza situațiilor în care se află o persoană vulnerabilă pentru a preveni o situație de risc/vulnerabilitate tranzitorie, multiplicarea riscurilor sau vătămare/vulnerabilitate permanentă, precum și analiza apariției unor situații de vulnerabilitate unde este necesară intervenția/furnizarea serviciului public;
8. Interoperabilitate – toate persoanele dintr-o comunitate locală trebuie să aibă aceeași informație, în același timp, în același format și utilizând protocoale compatibile, astfel încât furnizorii de servicii sociale și persoanele care se angajează voluntar să asigure o intervenție rapidă, eficientă și adecvată potrivit cazurilor care s-au produs în comunitatea locală și care au creat vulnerabilitatea tranzitorie/permanentă a persoanei.

**Cap. III. Cadrul legal de înființare și funcționare a Consiliului Comunitar Consultativ la nivelul Municipiului Târgu Mureș:**

* *Dispozițiile art. 114 din Legea nr. 272/2004, privind protecția și promovarea drepturilor copilului,* actualizată, care prevăd următoarele:

(1) Autoritățile administrației publice locale au obligația de a implica colectivitatea locală în procesul de identificare a nevoilor comunității si de soluționare la nivel local a problemelor sociale care privesc copiii.

(2) În acest scop pot fi create structuri comunitare consultative cuprinzând, dar fără a se limita, oameni de afaceri locali, preoți, cadre didactice, medici, consilieri locali, polițiști.

Rolul acestor structuri este atât de soluționare a unor cazuri concrete, cât si de a răspunde nevoilor globale ale respectivei colectivități.

(3) Mandatul structurilor comunitare consultative se stabilește prin acte emise de către autoritățile administrației publice locale.

(4) Pentru a-și îndeplini rolul pentru care au fost create, structurile comunitare consultative vor beneficia de programe de formare în domeniul asistenței sociale și protecției copilului.

* *Ordonanța nr. 86/2004* pentru modificarea și completarea Ordonanței Guvernului nr. 68/2003 privind serviciile sociale care prevede la art. 50^2 alin. (3): „în realizarea obiectivelor proprii, autoritățile administrației publice locale au obligația de a implica comunitatea în identificarea, prevenirea și soluționarea la nivel local a problemelor sociale”;
* *Hotărârea nr. 222/2018* privind aprobarea reorganizării Serviciului Public de Asistență Socială Târgu Mureș în Direcția de Asistență Socială Târgu Mureș, cu personalitate juridică, modificarea corespunzătoare a structurii organizatorice, aprobarea organigramei, a numărului de personal și a statului de funcții;
* *Legea nr. 292/2011* a asistenței sociale care prevede la art. 6 lit. nn): „structurile comunitare consultative reprezintă asocierea formală sau informală a unor oameni de afaceri locali, preoți, cadre didactice, medici, consilieri locali, polițiști, alți membri ai comunității, în vederea sprijinirii autorităților administrației publice locale și furnizorilor de servicii sociale în soluționarea nevoilor de servicii sociale ale comunității”;
* *Legea nr. 156/2023* privind organizarea activității de prevenire a separării copilului de familie, care in art. 12 prevede: „În subordinea consiliului local poate funcționa structura comunitară consultativă, creată în baza prevederilor art. 114 alin. (2) din Legea nr. 272/2004, republicată, cu modificările și completările ulterioare, ca organ de specialitate al acestuia, fără personalitate juridică”.

**Cap. IV. Componența Consiliului Comunitar Consultativ**

**Art. 6 (1)** Consiliul Comunitar Consultativ este format dintr-un număr de 7 membrii, un președinte și un secretar, desemnați prin Hotărâre a Consiliului Local al Municipiului Târgu Mureș dintre oamenii de seamă ai comunității ținând cont de prevederile legii, respectiv un reprezentant al unei unități de învățământ, un medic de familie, un polițist de proximitate sau din poliția locală, un preot, un consilier local și, acolo unde există, un reprezentant al unei organizații neguvernamentale acreditate ca furnizor de servicii sociale care desfășoară activități în domeniul protecției si promovării drepturilor copilului. Aceștia sunt selectați în funcție și de următoarele criterii: își desfășoare activitatea în cadrul comunității, locuiesc în comunitate, sunt cunoscuți în comunitate, au prestigiu, sunt disponibili. Președintele structurii comunitare consultative este conducătorul serviciului public de asistență socială.

**(2)** Desemnarea membrilor Consiliului Comunitar Consultativ precum și activitatea acestuia se realizează cu respectarea dispozițiilor legale privind eliminarea conflictului de interese și ținând cont de interesul superior al copilului.

**(3)** Consiliul Comunitar Consultativ va funcționa în următoarea structură:

1. **președinte** – conducătorul SPAS;
2. **secretar** – din cadrul SPAS**;**
3. **membrii Consiliului Comunitar Consultativ** – desemnați prin Hotărâre a Consiliului Local a municipiului Târgu Mureș dintre oameni de seamă ai comunității;

**(4)** Componența Consiliului Comunitar Consultativ se poate modifica, prin hotărâre a Consiliului Local al Municipiului Târgu Mureș, în următoarele situații:

1. decesul reprezentantului/persoanei desemnat/ă;
2. renunțarea unilaterală a reprezentantului/persoanei desemnat/ă, cu anunțarea în scris cu cel puțin 30 de zile înainte ca renunțarea să își producă efectele;
3. neparticiparea la trei întruniri consecutive;
4. nerespectarea principiilor legalității, confidențialității, imparțialității, nediscriminării.

**(5)** Mandatul membrilor consiliului comunitar consultativ este pe perioadă de doi ani, înlocuirea acestora realizându-se conform prevederilor art. 6 alin. 4.

**Cap. V. Atribuțiile Consiliului Comunitar Consultativ**

**Art. 7** (1) Consiliul Comunitar Consultativ are următoarele atribuții:

1. sprijină activitatea de elaborare, implementare și monitorizare a planurilor de servicii pentru copiii expuși riscului de separare de familie;
2. analizează și propune acordarea de beneficii sociale excepționale pentru familiile care se ocupă de creșterea și îngrijirea copiilor aflați în situație de risc de separare ca urmare a situației economice precare cu care familia se confruntă;
3. avizează planurile anuale de dezvoltare a serviciilor de prevenire;
4. sprijină și facilitează organizarea de grupuri de suport pentru părinți care se află în situațiile prevăzute la art. 5 din Legea nr. 156/2023;
5. sprijină constituirea unor organisme de reprezentare a copiilor și tinerilor la nivel de comunitate;
6. sprijină organizarea de grupuri de lucru, mese rotunde pe tema prevenirii separării copilului de familie la care să participe reprezentanți ai serviciului public de asistență socială, ai unităților de învățământ, medici de familie, alți profesioniști relevanți, care să faciliteze schimbul de bune practici, precum și identificarea de soluții pentru copiii aflați în situație de risc de separare de familie;
7. sprijină realizarea de campanii de informare pe teme relevante pentru prevenirea separării copilului de familie;
8. întocmește un raport anual de activitate, pe care îl înaintează consiliului local, cu privire la situația copiilor din unitatea administrativ-teritorială;
9. promovează valorile familiale, stabilitatea familiei și a îngrijirii copiilor de către părinți/familie;
10. sprijină familiile în vederea asumării responsabilităților parentale;
11. mediază conflictele intrafamiliale cu respectarea principiului respectării vieții private și familiale;
12. are în vedere promovarea valorilor familiale, a stabilității familiei și a îngrijirii copiilor de către părinți.

**(2)** Atribuțiile, sarcinile, competentele și responsabilitățile prevăzute în prezentul Regulament nu sunt limitate, ele urmând a fi completate pe parcurs cu cele rezultate, în mod expres sau implicit, din legi, decrete, ordonanțe, hotărâri și alte acte normative.

**Cap. VI. Funcționarea Consiliului Comunitar Consultativ**

**Art. 8 Funcționarea** Consiliului Comunitar Consultativ:

1. Consiliul Comunitar Consultativ se întrunește în ședință ordinară, trimestrial, la convocarea conducătorului serviciului public de asistență socială, precum și în ședință extraordinară, ori de câte ori este necesar, la cererea conducătorului serviciului public de asistență socială, a primarului sau a oricărui membru.
2. La ședințele structurii comunitare consultative pot participa, fără drept de vot, reprezentanți ai direcției generale de asistență socială și protecția copilului, consilierii locali, profesioniști care prin activitatea lor intră în contact cu copiii, precum și alte persoane invitate de membrii structurii comunitare consultative.
3. Convocarea ședințelor Consiliului Comunitar Consultativ se realizează de către Președinte prin secretarul Consiliului Comunitar Consultativ, cu cel puțin 5 zile lucrătoare înainte de data stabilită, în cazul ședințelor ordinare, iar în cazul ședințelor extraordinare cu cel puțin 2 zile lucrătoare înainte. Membrii Consiliului Comunitar Consultativ pot fi convocați în vederea participării la ședință prin intermediul e-mail-ului, telefonic, adreselor scrise și au obligația de a confirma participarea cu cel puțin 1 zi lucrătoare înaintea datei stabilite pentru ședință.
4. Ședințele sunt valabil întrunite în cazul în care sunt prezenți cel puțin jumătate din numărul total al membrilor Consiliului Comunitar Consultativ.
5. Consiliul Comunitar Consultativ adoptă hotărâri cu majoritatea membrilor prezenți la ședință.
6. Cazurile și activitatea Consiliului Comunitar Consultativ, sunt organizate și monitorizate de secretar. Secretarul convoacă membrii, stabilește ordinea de zi, monitorizează cazurile și sistematizează activitatea consiliului. Acesta supune spre analiză problemele identificate, redactează recomandările/propunerile care vor fi transmise autorităților locale și altor instituții/organizații de interes public sau privat sau persoanelor fizice implicate în activități cu caracter social.
7. Ședințele sunt conduse de președinte. În lipsa acestuia, se va alege un președinte supleant ce va prezida ședința.
8. La ședințele Consiliului Comunitar Consultativ se întocmesc procese verbale, redactate de secretar și însușite sub semnătură de către toți membrii prezenți.
9. Consiliul Comunitar Consultativ analizează problemele identificate și realizează un plan de acțiuni care va fi transmis autorității locale.
10. Mandatul membrilor este de 2 ani de la data numirii.

**Art. 9 Sfera relațională și raporturi:**

1. între membrii Consiliului Comunitar Consultativ: nu sunt raporturi de subordonare, aceștia acționează ca o echipă, colaborează, cooperează, comunică, se sprijină în vederea identificării celor mai bune soluții la problemele comunității locale. Membrii consiliului au aceeași poziție în cadrul acestuia. Întâlnirile de lucru se desfășoară cu sprijinul secretarului acestuia.Divergentele de opinii/punctele de vedere contradictorii se manifestă doar în timpul întâlnirilor, concluziile si deciziile Consiliului Comunitar Consultativ odată adoptate prin votul majorității, sunt însușite de fiecare membru în parte;
2. între membrii Consiliului Comunitar Consultativ și autorități: structura colaborează cu autoritățile publice locale și instituțiile de asistență socială, făcând recomandări, primesc asistență tehnică din partea Serviciului Public de Asistență Socială. Consiliul Comunitar Consultativ are relații de colaborare cu autoritățile locale, precum si cu serviciile locale care au ca obiect de activitate asistența socială. Consiliul Comunitar Consultativ recomandă Consiliului local, Primarului etc. luarea unor măsuri pentru soluționarea unor cazuri, fie acordarea unor servicii sociale, fie luarea unor măsuri speciale de protecție;
3. între membrii Consiliului Comunitar Consultativ și comunitate: Consiliul nu are prerogative de autoritate publică, comunitatea oferă sprijin Consiliului și va fi sprijinită de aceasta pentru identificarea și soluționarea problemelor apărute, măsurile propuse/adoptate de Consiliu nu creează obligații pentru cetățeni. Consiliul Comunitar Consultativ nu dă naștere la obligații pentru cetățenii orașului aceștia fiind informați despre existența Consiliului și rolul acestuia. Cetățenii din comunitate pot participa, în funcție de voința lor, la întâlnirile Consiliului, dar aceștia nu pot fi obligați să se prezinte în fața Consiliului. Consiliul Comunitar Consultativ poate doar să recomande cetățenilor asumarea unor obligații și, împreună cu personalul cu atribuții de asistență socială și protecția copilului, își asumă obligația de a sfătui și influența familia care beneficiază de sprijin, pentru a creste capacitatea acesteia de a se ocupa de copii;
4. între Consiliul Comunitar Consultativ și alte structuri comunitare: Consiliul Comunitar Consultativ este un model nou de organizare a comunității locale pentru o implicare permanentă si sistematică a acesteia în soluționarea problemelor sociale. Rolul acestuia nu trebuie confundat cu rolul serviciilor/compartimentelor de asistență socială care funcționează la nivel local.

**Cap. VII. Dispoziții finale**

**Art. 10** Prevederile prezentului regulament se aplică tuturor membrilor Consiliului Comunitar Consultativ, care sunt obligați să îl cunoască și să îl respecte.

**Art. 11** Acest regulament se completează cu prevederile legale în vigoare și va putea fi modificat sau completat, după caz, la cererea membrilor Consiliului Comunitar Consultativ, prin hotărâre a Consiliului Local al Municipiului Târgu Mureș.